text: Storsejr sender KIF Kolding i gruppespil
  02 december 2012 kl. 15.56
  KIF Kolding København var suveræne på hjemmebane mod russiske Permskie Medvedi, der blev slået 41-24.
  En lille overraskelse lurede i mændenes EHF Cup i håndbold, hvor KIF Kolding København søndag skulle forsøge at spille sig videre til gruppespillet.
  Et tremålsnederlag i Rusland i sidste weekend betød nemlig, at koldingenserne mindst skulle vinde med tilsvarende margin over Permskie Medvedi hjemme for ikke at ryge ud af europæisk håndbold i utide.
  Det viste sig dog at være ganske problemfrit, idet sydjyderne efter en smånervøs indledning på kampen besejrede sin russiske modstander klart med hele 41-24.
  Sejren blev grundlagt i begyndelsen af anden halvleg. Her gik hjemmeholdet fra 17-14 til 23-14 på få minutter, og så var der ikke mere at gøre for de tunge russere, der ikke kunne følge med, når tempoet blev skruet i vejret.
  
  Hvidt blev kampens bedste
  - Vi fik scoret mange lette mål i anden halvleg, og jeg kan dårligt huske en redning fra deres målmænd efter pausen, siger Kasper Hvidt til DR Sporten.
  Den tidligere landsholdsmålmand blev i øvrigt kåret som kampens spiller.
  Sejren betyder, at KIF Kolding er videre blandt de 16 sidste hold i turneringen, hvor der som noget nyt er indført et gruppespil med fire hold i fire grupper.
  Lodtrækningen foretages på torsdag, og KIF Kolding København kan havne i gruppe med ligakollegerne fra Team Tvis Holstebro eller stærke tyske modstandere som Niklas Landins Rhein-Neckar Löwen eller sidste års vinder af turneringen, Frisch auf Göppingen.
  De to bedste i hver gruppe går videre til kvartfinalerne.
  